Document ID: 31999D0120

KOMMISSIONENS BESLUTNING af 27. januar 1999 om midlertidige lister over tredjelandsvirksomheder, hvorfra medlemsstaterne tillader indførsel af dyretarme (meddelt under nummer K(1999) 196) (EØS-relevant tekst) (1999/120/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 95/408/EF af 22. juni 1995 om betingelserne for opstilling i en overgangsperiode af midlertidige lister over tredjelandsvirksomheder, hvorfra medlemsstaterne kan indføre visse animalske produkter, fiskerivarer og levende toskallede bløddyr (1), senest ændret ved beslutning 98/603/EF (2), særlig artikel 2, stk. 4, og artikel 7, og
ud fra følgende betragtninger:
Ifølge Rådets direktiv 92/118/EØF (3), senest ændret ved direktiv 97/79/EF (4), kan dyretarme importeres fra alle tredjelande;
ved Rådets direktiv 77/99/EØF (5), senest ændret ved direktiv 97/76/EF (6), er der fastsat betingelser for produktion, markedsføring og indførsel af rensede, saltede eller tørrede og/eller varmebehandlede maver, blærer og tarme;
ved Kommissionens beslutning 94/187/EF (7), senest ændret ved beslutning 96/106/EF (8), er der fastsat sundhedsmæssige betingelser og bestemmelser om udstedelse af sundhedscertifikat ved indførsel af dyretarme fra tredjelande;
Kommissionen har fra nogle tredjelande modtaget lister over virksomheder tillige med forsikringer om, at disse virksomheder opfylder de relevante EF-sundhedskrav, og at udførsler til EF fra virksomheder, der ikke overholder disse krav, vil blive suspenderet;
det har ikke været muligt for Kommissionen at sikre sig, at virksomhederne i samtlige berørte tredjelande opfylder EF-kravene, og at myndighedernes forsikringer er gyldige;
den periode, hvori medlemsstaterne kan indføre dyretarme fra de virksomheder, som de har anerkendt, udløber den 31. december 1998;
ved udløbet af denne periode vil det ikke længere være muligt for tredjelande, som ikke har indsendt lister over virksomheder i henhold til EF-bestemmelserne, at udføre dyretarme til EF;
der kan således for nogle landes vedkommende opstilles midlertidige lister over virksomheder, som fremstiller dyretarme, efter proceduren i beslutning 95/408/EF;
nogle tredjelande har imidlertid ikke fremsendt deres lister over virksomheder til tiden, og på grund af tekniske problemer er fastlæggelsen af et sundhedscertifikat forsinket; der bør derfor som en overgangsforanstaltning indrømmes en supplerende periode, hvori der kan indføres tarme, maver og blærer fra disse tredjelande, for ikke at afbryde handelen; de pågældende tredjelandes myndigheder skal i forbindelse hermed attestere, at tarmene, maverne og blærerne er fremstillet under tilfredsstillende hygiejneforhold;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Medlemsstaterne tillader indførsel af dyretarme fra de virksomheder, der er nævnt i bilaget.
2. Indførsel af dyretarme er fortsat underlagt EF's øvrige bestemmelser på veterinærområdet.
Artikel 2
Medlemsstaterne tillader indførsel af tarme, maver og blærer fra tredjelandsvirksomheder, der ikke står på listen i bilaget, men hvorom tredjelandets myndigheder har attesteret, at de er fremstillet under tilfredsstillende hygiejneforhold, i en overgangsperiode indtil den 31. marts 1999.
Artikel 3
Denne beslutning anvendes fra den 1. januar 1999.
Artikel 4
Denne beslutning er rettet til medlemsstaterne.
Udfærdiget i Bruxelles, den 27. januar 1999.

Labels: 17
5
0
3
6